የአለም አቀፍ የፕሬስ ነፃነት ቀን በኢትዮጵያ በፓናል ውይይት ተከብሯል
የአለም አቀፍ የፕሬስ ነፃነት ቀን በኢትዮጵያ በፓናል ውይይት ተከብሯል፡፡በፓናል ውይይት ወቅት ሶስት የተለያዩ ጥናታዊ ፅሁፎች ቀርበው ውይይት ተደርጎባቸዋል፡፡ፅሑፎቹ በተለይም በኢትዮጵያ የፕሬስ አጀማመር እና አሁን ያለበት ሁኔታ፣ የህትመት መገነኛ ብዙሓን እንዲሁም የማህበራዊ ድረ-ገጾች ላይ ያተኮሩ ናቸው፡፡በሀገሪቱ በ1986 ዓ.ም ከ100 በላይ የህትመት ሚዲያዎች እንደነበሩና አሁን ላይ ከሶስት ያልበለጡ የአማርኛ ህትመት ሚዲዎች መኖራቸውም በውይይቱ የተገለጸ ሲሆን ለዚህም በዘርፉ የተለያዩ ውስጣዊና ውጫዊ ችግሮች መኖራቸው እንደምክንያትነት ተጠቅሰዋል፡፡በህትመት ሚዲያዎች እንደውስጣዊ ችግሮች የተነሱባቸው ምክንያቶች መካከል ሚዲያውን በመጠቀም የመንግስት ተቋማት አመራሮች በመሳደብ እና በመተቸት ላይ ያተኮሩ መሆናቸው፣ ሙያዊ ስነምግባር ያለመከተላቸው እና የፋይናንስ ችግሮች ተነስተዋል፡፡በመንግስት በኩል ደግሞ አንዳንድ ሚዲያዎችን እንደ ጠላትነት መፈረጅ፣ ማበረታቻ አለማድረግ፣ በቂ የማተሚያ ቤቶች አለመኖር እና መረጃ የማግኘት ነፃነት ማጣት በጥናቱ ላይ እንደ ችግር ተነስተዋል፡፡በሌላ በኩል ለህትመት የሚወጣው ወጪና በሽያጭ የሚገኘው ገቢ አለመመጣጠኑ ሚዲያዎችን ለክሳራ በመዳረግ በዘርፉ አሉታዊ ተፅዕኖ አሳድሯል ተብሏል፡፡በኢንተርነቱም ዙሪያ ተመሳሳይ የህዝብ ቁጥር ካላቸው የአፍሪካ ሀገራት መካከል የአትዮጵያዊያን ተጠቃሚዎች ቁጥር አናሳ እንደሆነና ለዚህም ከፍተኛ የኢንተርነት ክፍያ መኖር እንደሆነ በጥናቱ ተዳስሷል፡፡በውይይቱ የተሳተፉ የሚዲያ ባለሙያዎች በመንግስት በኩል ጋዘጠኞችን ማሰር እና ማሳደድ በተግባር ደረጃ ቢቀንስም በአስተሳሰብ ደረጃ አሁንም አለ ብለዋል፡፡የጋዜጠኞች የስነምግባር መበላሸት፣ የመንግስት ኮሙኒኬሽን መረጃ አሰጣጥ ችግር፣ የህትመት ዋጋ ንረት፣ ለጋዜጠኞች የህግ ከለላ አለመኖር እና የግልና ተቋማዊ ቅድመ ምርመራ መኖር ዘርፉን አድክሞታል ሲሉም ተሳታፊዎች አንስተዋል፡፡መንግስት የታሰሩ ጋዜጠኞችን መፍታት እና በውጭ ሀገር የሚገኙ ጋዜጠኞች በሀገራቸው ገብተው እንዲሰሩ መፍቀዱ በፕሬስ ዕድገት ላይ ተስፋ እንዲኖር አድርጓልም ብለዋል፡፡በየአመቱ በፈረንጆቹ ግንቦት ሶስት የሚከበረው ዓለም አቀፍ የፕሬስ ነፃነት ቀን ‘ሚዲያ-ለፍትህና የህግ የበላይነት መረጋገጥ’ በሚል መሪ ቃል ዘንድሮም ተከብሯል፡፡